ORDE do 13 de febreiro de 2006 pola que se aproban os estatutos do Colexio Profesional de Economistas de Ourense.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 02/03/2006

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo e asumiuse polo Decreto 337/1996, do 13 de setembro, da Xunta de Galicia, asignándolle as funcións á Consellería de Xustiza, Interior e Relacións Laborais (na actualidade Consellería de Presidencia, Administracións Públicas e Xustiza, en virtude do Decreto 211/2005, do 3 de agosto).
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, establece no seu artigo 18 que os estatutos elaborados polos colexios profesionais, así como as súas modificacións, serán comunicados á consellería competente en materia de colexios profesionais para a súa aprobación definitiva.
A través do Decreto 243/2004, do 7 de outubro, creouse por segregación o Colexio Profesional de Economistas de Ourense.
En cumprimento da disposición transitoria do devandito decreto, unha vez constituída a asemblea constituínte, aprobáronse os estatutos con data do 30 de maio de 2005, e posteriormente foron remitidos a esta consellería para a súa aprobación definitiva.
Tendo en conta o exposto, e verificada a adecuación á legalidade dos devanditos estatutos e no uso das facultades que me foron conferidas,
DISPOÑO:
Artigo único.
Aprobar os estatutos do Colexio Oficial de Economistas de Ourense, que figuran como anexo á presente orde.
Disposición derradeira
A presente orde entrará en vigor aos vinte días da súa publicación no Diario Oficial de Galicia.
Santiago de Compostela, 16 de febreiro de 2006.
José Luis Méndez Romeu
Conselleiro de Presidencia, Administracións
Públicas e Xustiza
ANEXO
Polo Real decreto 1362/2004, do 28 de maio, aprobouse a segregación da sección de Ourense do Colexio de Economistas de Madrid.
A disposición adicional única do devandito real decreto dispón que a segregación terá efectividade a partir da entrada en vigor da norma da Comunidade Autónoma de Galicia pola que se constitúa o Colexio de Economistas de Ourense.
De acordo co artigo 15 da Lei 11/2001, do 18 de setembro, de colexios profesionais da Comunidade Autónoma de Galicia, a modificación do ámbito territorial dos colexios profesionais por segregación requirirá o correspondente acordo do Colexio afectado e deberá ser aprobado por decreto.
En virtude disto, con data do 24 de xullo de 2002, a Xunta Xeral extraordinaria da sección de Ourense do Colexio de Economistas de Madrid adoptou por unanimidade a súa segregación para a creación dun novo Colexio e con posterioridade á segregación feita polo Estado solicitou, ante a Consellería de Xustiza, Interior e Administración Local da Xunta de Galicia, a creación do Colexio de Economistas de Ourense.
De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado o desenvolvemento lexislativo e a execución en materia de corporacións de dereito público representativas de intereses económicos e profesionais, complementando así o ámbito competencial determinado no artigo 27.29º do Estatuto de autonomía de Galicia.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asúmese polo Decreto 337/1996, do 13 de setembro, da Xunta de Galicia, asignándolle as funcións á Consellería de Xustiza, Interior e Administración Local.
Tendo en conta o exposto, por proposta do conselleiro de Xustiza, Interior e Administración Local, en virtude do uso da competencia atribuída polo artigo 34.5º da Lei 1/1983, do 22 de febreiro, e previa deliberación do Consello da Xunta de Galicia na súa reunión do 7 de outubro de 2004, aprobouse o Decreto 243/2004, do 7 de outubro, de creación do Colexio de Economistas de Ourense por segregación do Colexio de Economistas de Madrid.
TÍTULO I
Do Colexio de Economistas de Ourense
Artigo 1º.-Natureza xurídica.
a) O Colexio de Economistas de Ourense é unha corporación de dereito público que se constitúe ao abeiro do artigo 36 da Constitución española; da Lei 2/1974, do 13 de febreiro, reguladora dos colexios profesionais; da Lei 11/2001, do 18 de setembro, de colexios profesionais da Comunidade Autónoma de Galicia e do Decreto 243/2004, do 7 de outubro, de creación do Colexio de Economistas de Ourense por segregación do Colexio de Economistas de Madrid.
b) O Colexio de Economistas de Ourense ten personalidade xurídica propia e plena capacidade para o cumprimento dos seus fins.
Artigo 2º.-Ámbito territorial e sede.
1. O ámbito territorial do Colexio de Economistas de Ourense é o da provincia de Ourense.
2. O Colexio de Economistas de Ourense terá a súa sede na cidade de Ourense e o seu enderezo na avenida da Habana, número 30-1º.
Artigo 3º.-Ámbito persoal.
O presente estatuto é de aplicación a todos os colexiados desta corporación, así como a todos aqueles economistas que exerzan no seu ámbito territorial.
Artigo 4º.-Fins.
O Colexio de Economistas de Ourense ten como fins:
1. Desempeñar a representación dos intereses xerais da profesión ante terceiros, así como defendelos en beneficio dos colexiados.
2. Coidar de que a actividade profesional ofreza á sociedade as garantías suficientes de calidade e competencia.
3. Ordenar e regular o exercicio da profesión mediante a emisión de normas técnicas e éticas de actuación.
4. Coidar de que a profesión se ateña ás normas éticas é xurídicas que a regulan.
5. Exercer a función disciplinaria.
6. Procurar que os seus membros desfruten, en canto ao exercicio da profesión, das liberdades, garantías e consideracións que lles son debidas, así como cooperar cos colexiados no referente ao cumprimento dos deberes que lles impoñen as normas que regulan o exercicio da profesión.
7. Fomentar o desenvolvemento da profesión e o perfeccionamento da lexislación sobre as materias que lle son propias e que o afecten.
8. Colaborar coa Administración nas competencias que esta lle delegue e participar nos seus órganos consultivos.
9. Organizar actividades e servizos comúns de caracter profesional, cultural de previsión e outros análogos que sexan de interese para os colexiados.
10. Promover e desenvolver a formación profesional de cara ao perfeccionamento dos seus colexiados.
11. Colaborar con outras entidades e corporacións de ámbito estatal e estranxeiro e con organismos de carácter internacional no estudo da ciencia económica.
12. Constituír tribunais arbitrais no seo do Colexio para dirimir cuestións entre partes, que se someterán á decisión daqueles ao abeiro da lexislación vixente.
13. Calquera outro que lle sexa propio por razón da natureza do Colexio.
Artigo 5º.-Patrocinio.
O patrón do Colexio de Economistas de Ourense é San Paulo.
Artigo 6º.-Tratamento.
O Colexio de Economistas de Ourense terá o seu tratamento tradicional e, en todo caso, o de Ilustre, e o seu decano o de Ilustrísimo Señor. Tanto o devandito tratamento como a denominación honorífica de decano, teranse con carácter vitalicio.
TÍTULO II
Dos colexiados
Capítulo I
Dos colexiados e o seu ingreso no Colexio
Artigo 7º.-Membros do Colexio.
Para ingresar no Colexio son necesarios os requisitos seguintes:
1. Ter a nacionalidade dun dos estados membros da Unión Europea ou dun Estado terceiro ao cal
España aplique, de forma recíproca e efectiva, o principio de liberdade de circulación de profesionais, tanto polo que fai o establecemento como a prestación ocasional de servizos, agás os casos de dispensa legal.
2. Estar en posesión de calquera dos títulos seguintes:
2.1. De doutor ou licenciado en ciencias políticas e económicas (sección de economía); en ciencias políticas, económicas e comerciais (sección de económicas e comerciais); en ciencias económicas e empresariais; en economía; en administración e dirección de empresas; en ciencias actuariais e financeiras.
2.2. Calquera outra nova titulación superior expedida por universidades españolas en substitución das citadas no punto 2.1. e que teña recoñecidos efectos habilitantes para o exercicio profesional no Estado español.
2.3. Calquera titulación ou acreditación que, recoñecida ou expedida pola Administración española en virtude da aplicación do sistema xeral de recoñecemento de títulos superiores dos estados membros da Unión Europea, habilite para o exercicio profesional do economista.
2.4. Os intendentes mercantís e os actuarios de seguros poderán incorporarse ao Colexio coas mesmas condicións, dereitos e deberes que os titulados anteriormente citados.
3. Ser maior de idade.
4. Satisfacer a cota de ingreso, de ser o caso.
Así mesmo, serán membros do Colexio de Economistas de Ourense aqueles que, tendo o seu enderezo profesional, único ou principal, na provincia de Ourense, estivesen colexiados no Colexio de Economistas de Madrid con anterioridade á creación do Colexio de Economistas de Ourense, e solicitaran o traslado do seu expediente e a súa alta neste último.
Artigo 8º.-Perda da condición de colexiado.
A condición de colexiado perderase polas causas seguintes:
1. Pasamento.
2. Incapacidade legal.
3. Separación ou expulsión como consecuencia do cumprimento de sanción disciplinaria que a comporte.
4. Baixa voluntaria comunicada por escrito.
5. Baixa forzosa por incumprimento das obrigas económicas.
Neste derradeiro caso, será precisa a tramitación dun expediente sumario, logo de requirimento por escrito ao afectado para que nun prazo establecido regularice a súa situación.
En calquera momento poderase rehabilitar a colexiación, logo do aboamento dos descubertos pendentes e a cota de reingreso, no caso de que estivese prevista.
A perda da condición de colexiado non libera do cumprimento das obrigas vencidas. Estas obrigas poderanse exixir aos interesados ou aos seus herdeiros.
Artigo 9º.-Obrigatoriedade da colexiación.
A incorporación ao Colexio é obrigatoria para o exercicio libre da profesión de economista en calquera das súas formas. Enténdese como potestativa para aqueles que pertenzan ás administracións públicas, sempre que as súas funcións se circunscriban soamente ás peculiaridades dos seus postos de traballo e non se exixa a colexiación para acceder a eles.
Soamente os profesionais colexiados poden utilizar a denominación de «economista», debendo noutro caso limitarse á titulación académica que corresponda.
Enténdese por exercicio libre da profesión aquel que sexa desenvolvido por conta propia en réxime de autónomos.
Capítulo II
Dereitos e obrigas dos colexiados
Artigo 10º.-Dereitos dos colexiados.
Son dereitos dos colexiados:
a) O apoio e defensa polo Colexio ante todo tipo de persoas e entidades públicas e particulares en relación co seu exercicio profesional.
b) Exercer as funcións propias do economista conforme o seu estatuto profesional, sexa individualmente ou asociado con outros profesionais.
c) Elixir e ser elixidos para ocupar cargos na Xunta de Goberno e calquera dos órganos electivos que correspondan no seo do Colexio, así como participar na adopción de acordos da Xunta Xeral.
d) Utilizar os servizos colexiais conforme as condicións establecidas para eles.
e) Comisionar ao Colexio, na forma que este estableza, os servizos de asesoramento xurídico para o cobro de soldos, remuneracións ou minutas profesionais.
f) Coñecer da marcha do Colexio a través de follas informativas, boletíns, publicacións, anuarios ou outros envíos, así como nas asembleas regulamentarias.
g) Utilizar a denominación de «economista» e cantas prerrogativas estean recoñecidas aos economistas no seu exercicio profesional, así como dispoñer do selo e papel profesional dos economistas en exercicio libre cando se atope na dita situación.
h) Cantos outros dereitos deriven por conexión necesaria dos anteriores ou sexan establecidos polo correspondente acordo colexial.
Artigo 11º.-Deberes dos colexiados.
Son deberes dos colexiados:
a) Exercer a profesión, sexa de forma individual, colectiva ou en asociación con outros profesionais, conforme as normas deontolóxicas e técnicas establecidas.
b) Defender os intereses confiados polos usuarios dos servizos profesionais do economista.
c) Cumprir co disposto nos presentes estatutos e acatar as resolucións da Asemblea, Xunta de Goberno ou Decano, con reserva dos recursos pertinentes.
d) Comparecer ante a Xunta de Goberno ou o Decano cando sexan convocados.
e) Comunicar á Xunta de Goberno no prazo de trinta días os cambios de enderezo profesional.
f) Aboar, dentro do prazo regulamentario, as cotas e taxas que procedan.
g) Actualizar os seus coñecementos e técnicas de traballo e asegurar o adecuado nivel de calidade nos traballos realizados.
h) Gardar o debido respecto e consideración a todos os compañeiros.
TÍTULO III
Dos órganos de Goberno do Colexio
Artigo 12º.-Órganos de representación.
Os órganos do Colexio de Economistas de Ourense son: a Asemblea Xeral, a Xunta de Goberno e o Decano.
Capítulo I
Da Asemblea Xeral
Artigo 13º.-A Asemblea Xeral.
1. A Asemblea Xeral é o órgano supremo do Colexio. Estará constituída por todos os colexiados con igualdade de voto, e adoptará os seus acordos por maioría en concordancia cos presentes estatutos. A asemblea poderase reunir en sesións de carácter ordinario e extraordinario.
2. A Asemblea Xeral, sexa ordinaria ou extraordinaria, convocarase cunha antelación mínima de vinte días naturais respecto á data da súa celebración, mediante comunicación escrita a todos os colexiados; a convocatoria incluirá o lugar, a data e a hora da reunión, así como a orde do día. Durante o citado prazo quedarán á disposición dos colexiados, na Secretaría do Colexio e durante as horas de oficina, os expedientes e propostas sometidos para o seu debate na asemblea convocada. Para o caso de que a convocatoria de asemblea sexa para eleccións, exixirase unha antelación mínima de corenta días naturais.
3. A Asemblea Xeral quedará validamente constituída en primeira convocatoria cando á hora fixada estean presentes polo menos o 25% dos colexiados. No caso de non acadar este límite, a segunda convocatoria quedará fixada media hora máis tarde da primeira convocatoria, quedando validamente constituída, calquera que sexa o número de colexiados asistentes.
4. Os acordos tomaranse por maioría simple entre os votos emitidos. Nembargantes, os acordos exixirán unha maioría de dous terzos dos votos, emitidos cando se trate da aprobación ou modificación dos estatutos, moción de censura contra a Xunta de Goberno e cambio de denominación do Colexio.
Artigo 14º.-Reunións ordinarias.
A asemblea Xeral reunirase ordinariamente dúas veces ao ano: a primeira dentro do primeiro trimestre do ano para a rendición de contas e o informe de xestión da Xunta de Goberno do exercicio precedente; e a segunda, antes de rematar o exercicio,
para a aprobación dos orzamentos do exercicio seguinte.
A asemblea reunirase ordinariamente cada catro anos, no derradeiro trimestre do ano, para celebrar eleccións para a renovación dos cargos da Xunta de Goberno. Esta asemblea convocarase exclusivamente para esta finalidade, polo que a súa orde do día non poderá conter outros puntos.
Artigo 15º.-Primeira Asemblea Xeral Ordinaria.
A primeira Asemblea Ordinaria a que se refire o artigo anterior deliberará e tomará acordos en relación coa seguinte orde do día:
1. Resumo por parte do decano dos acontecementos máis importantes ocorridos durante o ano anterior que tiveran relación co Colexio.
2. Lectura, discusión e votación da conta xeral de ingresos e gastos do ano anterior.
3. Lectura, debate e votación das propostas que se consignen na convocatoria.
4. Rogos, propostas e preguntas.
Artigo 16º.-Segunda Asemblea Xeral Ordinaria.
A segunda Asemblea Ordinaria a que se refire o artigo anterior deliberará e tomará acordos en relación coa seguinte orde do día:
1. Lectura e aprobación do orzamento para o ano vindeiro presentado pola Xunta de Goberno.
2. Rogos, propostas e preguntas.
Artigo 17º.-Reunións extraordinarias.
A Asemblea Xeral Extraordinaria reunirase a iniciativa do decano, da Xunta de Goberno ou cando o solicite un número de colexiados superior ao 25%, debendo, neste último caso, especificar no escrito da solicitude a orde do día desta. Corresponde á Asemblea Xeral Extraordinaria:
a) A aprobación ou modificación dos estatutos e normas deontolóxicas colexiais.
b) A autorización á Xunta de Goberno para a venda ou gravame de inmobles colexiais.
c) A censura da xestión da Xunta de Goberno ou dos seus membros.
d) Promover a disolución do Colexio, ou o cambio da súa denominación, de acordo co establecido nos estatutos.
e) Calquera outra materia que non sexa de competencia específica da Asemblea Ordinaria.
A asemblea reunirase extraordinariamente para celebrar eleccións para cubrir os cargos vacantes da Xunta de Goberno. Esta asemblea convocarase exclusivamente para esta finalidade segundo no establecido no artigo 13º, polo que a súa orde do día non poderá conter outros puntos.
Artigo 18º.-Presidencia e desenvolvemento das asembleas.
O decano dirixirá os debates e concederá e limitará as palabras e quendas.
As asembleas convocadas conforme o establecido nos presentes estatutos constituiranse validamente, en segunda convocatoria, calquera que sexa o núme
ro de asistentes. Nos debates concederanse tres quendas a favor e outras tantas en contra dunha posición ou asunto e, unha vez esgotadas aquelas, someterase a votación.
Se a importancia ou gravidade do asunto o exixira, por iniciativa do decano poderase acordar a ampliación do número de intervencións e a concesión de palabras para rectificacións ou alusións, que deberán limitarse ao punto concreto que as motivara.
Artigo 19º.-Proceso de adopción de acordos.
As asembleas tomarán acordos por maioría de votos dos asistentes, agás o disposto nestes estatutos para determinadas materias. A cada colexiado correspóndelle un voto, que deberá emitir persoalmente. A votación pode ser ordinaria, nominal ou secreta. Deberá ser nominal ou secreta se o solicita un 10% dos asistentes. Se sobre un mesmo punto do debate se solicitase ao mesmo tempo votación nominal e secreta, prevalecerá esta última.
Entenderanse adoptados os acordos por asentimento se, consultada a Asemblea, non houbera oposición por parte de ningún dos asistentes. Non poderán adoptarse acordos sobre cuestións que no constaran previamente na orde do día.
Artigo 20º.-Validez dos acordos.
Os acordos son obrigatorios para todos os colexiados. Sen embargo, se a Xunta de Goberno estimase que algún acordo da asemblea fose contrario á lei ou aos presentes estatutos, poderá suspender a execución e interpoñer o correspondente recurso administrativo ordinario ante o Consello Xeral de Colexios de Economistas de España. Tanto os acordos da asemblea aos que se refire o anterior parágrafo, coma o de suspensión ditado pola Xunta de Goberno, son recorribles en vía administrativa ante o Consello Xeral de Colexios de Economistas de España.
Artigo 21º.-O voto de censura.
1. O voto de censura á Xunta de Goberno ou a algún dos seus membros será competencia da Asemblea Xeral Extraordinaria convocada para ese só efecto.
2. A solicitude desta convocatoria de Asemblea Xeral Extraordinaria requirirá a sinatura dun mínimo do trinta por cento dos colexiados, incorporados polo menos con dous meses de antelación, e expresará con claridade as razóns nas que se funde.
3. A Asemblea Xeral Extraordinaria celebrarase dentro dos trinta días hábiles contados dende que se presentase a solicitude, e non poderán tratarse nela máis asuntos que os expresados na convocatoria.
4. A válida constitución da dita Asemblea Xeral Extraordinaria requirirá a concorrencia persoal da metade máis un do censo colexial con dereito a voto, e o voto terá que ser expresado necesariamente de forma secreta, directa e persoal. A moción de censura quedará aprobada polo voto favorable da metade máis un dos colexiados.
Artigo 22º.-Ratificación da xestión corporativa.
Por decisión da Xunta de Goberno, ou por solicitude do trinta por cento dos colexiados será sometida a votación da Xunta Xeral Extraordinaria a con
fianza dos colexiados na xestión da Xunta de Goberno. O voto afectará sempre a totalidade da xunta.
A denegación de confianza na xestión da xunta requirirá ser aprobada pola metade máis un dos votos emitidos que, ademais, representen polo menos o 50% dos colexiados con dereito a voto no momento da convocatoria, e levará consigo a apertura do proceso electoral, seguindo en funcións a xunta anterior, agás as competencias atribuídas á Xunta Electoral, ata a toma de posesión dos que resulten elixidos.
Capítulo II
Da Xunta de Goberno
Sección primeira
Composición
Artigo 23º.-Composición.
A Xunta de Goberno é o órgano reitor do Colexio, sen prexuízo das competencias que lle correspondan á Asemblea Xeral. Componse dun decano, un vicedecano, un secretario, un tesoureiro, e catro vogais. Os vogais estarán numerados para os efectos de substitución.
Artigo 24º.-Provisión de cargos.
Os cargos da Xunta de Goberno proveranse por elección directa na que participarán todos os colexiados, conforme o procedemento establecido no título IV dos presentes estatutos.
Artigo 25º.-Mandato e reelección dos cargos.
O mandato dos membros da Xunta de Goberno será de catro anos. Os membros da Xunta de Goberno poden ser reelixidos agás o decano, do cal a súa reelección é posible só unha vez de forma consecutiva.
Artigo 26º.-Vacantes da Xunta de Goberno.
As vacantes que se produzan na Xunta de Goberno serán provistas ata a expiración do seu mandato en virtude do correspondente acordo da mesma Xunta de Goberno. A designación de quen substitúa o decano, vicedecano, secretario ou tesoureiro, deberá recaer en quen previamente fora membro da xunta. Os demais membros serán substituídos por un colexiado que conte cunha antigüidade mínima de seis meses no Colexio.
Artigo 27º.-Vacantes superiores á metade dos cargos.
Se quedasen vacantes a metade máis un dos cargos da Xunta de Goberno e non se cumpriran os dous primeiros anos do seu mandato, esta convocará eleccións a través dunha asemblea extraordinaria para a provisión dos citados cargos nun prazo de trinta días naturais. Os colexiados elixidos nesta ocasión desempeñarán o mandato daqueles a quen substitúan.
Se por calquera causa quedasen vacantes a totalidade dos cargos da Xunta de Goberno e, en consecuencia, non puideran convocarse eleccións para cubrilos, constituirase unha Xunta Electoral, formada polos tres colexiados de maior antigüidade e os dous de menor, cuxo obxectivo será o de convocar eleccións mediante asemblea extraordinaria no mesmo prazo citado no parágrafo anterior. As eleccións
deberanse celebrar dentro dos corenta e cinco días seguintes ao da convocatoria.
Artigo 28º.-Substitución dos membros da Xunta de Goberno.
Os vogais da Xunta de Goberno substituirán por orde de categoría o decano ou o vicedecano en casos de enfermidade, ausencia ou vacante.
Cando, por calquera motivo, quedasen vacantes definitiva ou temporalmente os cargos de secretario ou tesoureiro, serán substituídos polos vogais en orde inversa á súa categoría.
Sección segunda
Competencias e réxime de funcionamento
Artigo 29º.-Competencias.
Corresponde á Xunta de Goberno a dirección e organización do Colexio para a consecución dos seus fins, e a este respecto exercerá cantas facultades non se atopen expresamente atribuídas á Asemblea Xeral.
En especial correspóndelle:
En relación cos colexiados:
1. Resolver as solicitudes de incorporación ao Colexio.
2. Velar pola necesaria independencia no exercicio profesional dos economistas.
3. Establecer as normas que deben observar os colexiados no exercicio da profesión, nas materias a que se refire o artigo 55º destes estatutos mentres non se dite norma regulada de réxime interno, ou ben unha vez ditada, en aplicación e desenvolvemento dela, e interpretar con caracter xeral os presentes estatutos e demais normas colexiais.
4. Exixir aos colexiados que se comporten coa debida corrección e que actúen con celo e competencia profesional.
5. Combater o intrusismo e denunciar as incompatibilidades.
6. Establecer e recadar as cotas colexiais e outras cargas que teñen que satisfacer os colexiados.
7. Establecer e fixar o importe dos dereitos de incorporación ao Colexio.
8. Publicar as normas orientadoras dos honorarios profesionais.
9. Exercer as facultades disciplinarias.
10. Facilitar aos tribunais ou autoridades de calquera orde as designacións de colexiados chamados a intervir como perito, constituíndo para tal efecto unha ou máis quendas de actuación profesional, de acordo coas normas de funcionamento que para tal efecto aprobe.
11. Asesorar os colexiados nas súas reclamacións fundadas como consecuencia do exercicio profesional, dentro das posibilidades orzamentarias establecidas, podendo asumir a súa representación para tal efecto ante todo tipo de entidades públicas e persoas privadas.
12. Asesorar os colexiados na xestión de cobro de honorarios profesionais debidos, podendo asumir por substitución procesual a súa representación, nas condicións que se establezan.
13. Convocar as asembleas e fixar previamente a orde do día.
14. Convocar eleccións para a provisión dos cargos da Xunta de Goberno.
15. Dar de baixa no Colexio os colexiados que deixen de satisfacer as cotas ou outras cargas establecidas.
16. Crear as comisións colexiais que sexan precisas e outorgarlles as facultades que sexan procedentes.
17. Resolver por laudo, por instancia das partes interesadas, as diferenzas xurdidas en canto á execución ou retribución dos traballos profesionais realizados polos economistas.
18. Concertar acordos ou convenios de colaboración con todo tipo de entidades públicas ou privadas para o mellor cumprimento dos fins corporativos.
19. Desenvolver actividades de formación e especialización en materias de contido económico, ben por medio do Colexio, ben mediante colaboración con outras entidades públicas ou privadas.
En relación cos tribunais de xustiza e outros organismos públicos:
1. Defender, cando se considere procedente, os colexiados na execución das funcións da profesión ou con motivo destas.
2. Representar o Colexio nos actos oficiais.
3. Informar sobre os proxectos de disposicións legais de calquera rango que se sometan á consideración do Colexio.
En relación cos recursos económicos do Colexio:
1. Redactar os orzamentos e render contas anualmente.
2. Recadar, custodiar e administrar os fondos colexiais.
3. Propoñer á Asemblea o investimento dos fondos do Colexio.
Artigo 30º.-Reunións da Xunta de Goberno e proceso de adopción de acordos.
A Xunta de Goberno reunirase como mínimo unha vez ao mes e tantas veces como sexa convocada polo decano, por iniciativa propia ou por petición de catro membros da Xunta de Goberno.
Para que poida adoptar validamente acordos, será precisa a concorrencia da maioría de membros que a integran.
Os acordos deberán tomarse por maioría de votos dos asistentes. O decano terá voto de calidade en caso de empate.
A asistencia ás reunións da Xunta de Goberno é obrigatoria. A falta de asistencia non xustificada a tres sesións consecutivas poderá entenderse como renuncia ao cargo.
Artigo 31º.-Funcións do decano.
O decano convoca e preside as sesións da Asemblea Xeral e da Xunta de Goberno; desempeña a representación do Colexio, executa os acordos da Xunta de Goberno e conforma e autoriza os documentos necesarios e as ordes de pagamento mancomunadamente co tesoureiro.
O colexiado ao que lle sexa encargado promover ou preparar actuacións de calquera tipo en contra doutro economista sobre de responsabilidades relacionadas co exercicio profesional, dirixirase previamente ao decano para que leve a cabo unha labor de mediación, se este o considera oportuno.
Con independencia diso, o decano actuará como mediador naquelas diferenzas que ambas partes sometan á súa consideración.
Artigo 32º.-Funcións do vicedecano.
O vicedecano terá as mesmas atribucións có decano cando o substitúa por ausencia, vacante, enfermidade ou delegación, e exercerá todas aquelas que este lle delegue.
Artigo 33º.-Funcións do secretario.
O secretario redacta e dá fe das actas da Asemblea Xeral e da Xunta de Goberno, así como das eleccións á Xunta de Goberno; custodia a documentación do Colexio; expide e tramita certificacións e documentos, e redacta a memoria de xestión anual para a súa aprobación na Asemblea Xeral.
Para o mellor cumprimento das funcións citadas, o persoal administrativo e técnico do Colexio dependerá organicamente do secretario.
Artigo 34º.-Funcións do tesoureiro.
O tesoureiro recada e custodia os fondos do Colexio; autoriza as ordes de pagamento mancomunadamente co decano; realiza os pagamentos; redacta o anteproxecto de orzamentos e balance de contas, e leva os libros de contabilidade e inventario dos bens do Colexio.
Así mesmo o tesoureiro elaborará e presentará a auditoría relativa á renovación parcial da Xunta de Goberno prevista no artigo 46º dos presentes estatutos, para o cal poderá auxiliarse ben por profesionais externos ao Colexio, ben por aqueles empregados que teñan a competencia.
Artigo 35º.-Funcións dos vogais.
Os vogais desempeñarán os cometidos que lles sexan confiados pola Xunta de Goberno; colaborarán cos restantes membros da Xunta de Goberno, e substituiranos en caso de ausencia, vacante ou enfermidade.
Será incompatible con calquera dos cargos da Xunta de Goberno, incluído o decano, desempeñar os seguintes cargos: deputados e senadores das Cortes Xerais, membros de asembleas lexislativas de comunidades autónomas, e altos cargos de libre designación das administracións públicas.
TÍTULO IV
Da elección dos membros
da Xunta de Goberno
Artigo 36º.-Duración do mandato.
A elección dos membros da Xunta de Goberno farase para un mandato de catro anos mediante
sufraxio libre, directo e secreto, en que poderán participar todos os colexiados que se atopen en alta e, que o día da elección conten cunha antigüidade mínima de seis meses no Colexio.
Artigo 37º.-Censo electoral.
1. A Secretaría, nos cinco días naturais seguintes ao da data de anuncio da convocatoria, de conformidade co establecido no artigo 13º destes estatutos, inserirá no taboleiro de anuncios a lista de colexiados con dereito a voto, xunto cunha copia do texto da convocatoria con mención especial aos cargos obxecto de elección, requisitos para acceder a eles, día, lugar, horario de votación e inicio do escrutinio.
2. A lista de colexiados con dereito a voto será exposta ata a data fixada como límite para a presentación de candidaturas. Os colexiados que desexen formular reclamacións contra o censo de electores, deberán verificalas no prazo de cinco días naturais seguintes á data de expiración do prazo anterior.
3. A xunta, se houbese reclamacións contra as listas, resolverá no prazo dos tres días naturais seguintes e notificará a resolución a cada reclamante durante os dous días seguintes.
Artigo 38º.-Candidatos.
Para ser proclamado candidato a calquera cargo da Xunta de Goberno é indispensable ser elector, residir na demarcación do Colexio e ter unha antigüidade mínima de seis meses entre a data de incorporación e o día das eleccións.
Non poden ser proclamados candidatos aqueles membros que foran sancionados, en canto non fora cancelada a súa sanción, así como aqueles que non se atopen ao día no pagamento das cotas colexiais.
Artigo 39º.-Presentación de candidaturas.
1. As candidaturas presentaranse na sede do Colexio con vinte días naturais de antelación, como mínimo, á data sinalada para o acto electoral.
2. As candidaturas haberán de conter tantos candidatos como cargos se sometan a elección.
3. Ningún colexiado poderá presentar a súa candidatura para máis dun cargo.
Artigo 40º.-Proclamación de candidatos.
A Xunta, ao día seguinte do da finalización do prazo de presentación de candidaturas, proclamará candidatos a aqueles colexiados que reúnan os requisitos exixidos nos presentes estatutos provisionais e electos a aqueles que non teñan opoñentes. A seguir deberá publicar no taboleiro de anuncios do Colexio e comunicalo ao día seguinte aos interesados, sen prexuízo de que se poida dirixir aos demais colexiados.
Artigo 41º.-O voto.
1. Nas eleccións, o voto dos colexiados terá o mesmo valor.
2. O exercicio do voto nas eleccións colexiais poderá exercerse por correspondencia, dirixida en forma de certificado á mesa electoral. Tamén poderá facer
se por acta notarial. En ambos os casos o voto deberá estar en poder da mesa electoral antes de que esta vote e comece o escrutinio. Non se admitirá o voto por representación en ningún caso.
3. Todos os colexiados que desexen votar por correo deberán solicitalo por escrito ou persoalmente na Secretaría do Colexio, séndolle remitida a documentación, ou entregada en man. Esta documentación consistirá en sobre e papeleta oficial emitida polo Colexio e co selo deste.
4. A documentación, sobre a que non se poderá efectuar ningunha anotación que vulnere o segredo de voto, será remitida debidamente pechada á mesa electoral do Colexio, introducida nun sobre con remite do elector, acompañada de carta ou oficio remisor coa súa sinatura, dándolle curso mediante correo certificado con xustificante de recepción.
5. Serán nulos todos aqueles votos que de calquera xeito vulneren o secreto do voto ou aqueles emitidos en papeleta diferente á oficial remitida polo Colexio.
6. A mesa electoral poderá regular os requisitos adicionais para garantir a autenticidade, a participación dos colexiados, ou o segredo de voto.
7. O voto persoal prevalecerá sobre o emitido por correo.
Artigo 42º.-A votación e o escrutinio.
1. A elección dos membros da Xunta de Goberno farase mediante votación libre, directa e secreta de todos os colexiados.
2. A votación efectuarase en Asemblea Xeral, convocada para o efecto, e nela os votantes acreditarán a súa personalidade á mesa electoral, que comprobará que estean incluídos no censo elaborado para as eleccións. O presidente pronunciará en voz alta o nome e apelidos do votante e, no momento de introducir a papeleta na urna, fará mención de que votou.
3. A sesión electoral, que se realizará nunha mesma xornada, durará oito horas, catro en horario de mañá e catro en horario de tarde, agás que a Xunta de Goberno ao convocar á elección, sinale un prazo maior. Constituirase a mesa electoral acompañada dos interventores que, en número máximo de dous, poderán designar cada unha das candidaturas.
4. Transcorrido o tempo de duración da votación, pecharanse as portas do local, votarán os que se atopen dentro e non o fixesen anteriormente, introducirase na urna o voto por correo, e despois votará a mesa.
5. A seguir verificarase o escrutinio, seguidamente publicarase o resultado e proclamarase electa a candidatura que obtivese un maior número de votos. En caso de empate, procederase a nova votación.
6. A mesa electoral estará formada por tres colexiados designados por sorteo entre os que non sexan candidatos nin interventores. O sorteo celebrarase, con convocatoria previa dos membros das candidaturas para que asistan, dentro dos tres días seguintes á proclamación de candidatos. No sorteo tamén se designarán tres suplentes, un presidente e un secretario.
Artigo 43º.-Toma de posesión dos membros da Xunta de Goberno.
Os candidatos elixidos tomarán posesión dos seus cargos na Asemblea Xeral que deberá celebrarse no prazo máximo dos corenta e cinco días naturais seguintes a elección, trala promesa de cumprir lealmente o cargo respectivo e gardar o secreto das deliberacións da Xunta de Goberno, momento no que cesarán os substituídos; non obstante, en supostos excepcionais poderán tomar posesión provisional con anterioridade á celebración da dita Asemblea Xeral, solemnizando nela a toma de posesión.
Artigo 44º.-Recursos.
Os recursos que se interpoñan no proceso electoral ou contra o seu resultado, ante a Xunta de Goberno do Colexio ou ante o Consello Xeral de Colexios de Economistas de España, non suspenderán a votación, proclamación e toma de posesión dos elixidos, salvo cando así se acorde por causas excepcionais mediante resolución expresa e motivada, que será debidamente publicada.
Artigo 45º.-Comunicacións.
No prazo de cinco días desde a constitución da nova Xunta de Goberno, deberá de comunicarse esta ao Consello Xeral de Colexios de Economistas de España e á consellería competente en materia de colexios profesionais e á consellería ou consellerías competentes por razón da profesión.
Artigo 46º.-Auditoría dos estados financeiros e contables.
Cando se produza unha renovación total ou parcial da Xunta de Goberno, as contas colexiais serán auditadas.
Para o caso de que a renovación sexa total, esta auditoría encargarase a profesionais alleos á Xunta de Goberno.
Para o suposto de renovación parcial, seguirase o disposto no artigo 34º dos presentes estatutos.
Artigo 47º.-Cesamento dos membros da Xunta de Goberno.
Os membros da Xunta de Goberno do Colexio de Economistas de Ourense cesarán polas seguintes causas:
1. Pasamento.
2. Incapacidade legal.
3. Renuncia do interesado.
4. Falta de concorrencia ou perda dos requisitos estatutarios para desempeñar o cargo.
5. Expiración do prazo para o que foron elixidos ou designados.
6. Falta de asistencia inxustificada a tres sesións consecutivas da Xunta de Goberno ou a cinco alternativas no prazo dun ano, tras acordo da propia xunta.
7. Aprobación da moción de censura, segundo o disposto no artigo 21º dos presentes estatutos.
8. Perda da moción de confianza segundo o disposto no artigo 22º dos presentes estatutos.
TÍTULO V
Dos membros de honor e mérito
Artigo 48º.-Nomeamento de colexiados de honor e de mérito.
A Xunta de Goberno, por acordo tomado por maioría, poderá designar colexiado de honor aquela persoa española ou estranxeira, economista ou non, co fin de recoñecer os seus eminentes servizos ao Colexio, á profesión ou ao seu labor no desenvolvemento da ciencia económica.
Igualmente, a Xunta de Goberno poderá designar por maioría, colexiado de mérito aquel compañeiro colexiado que se atope na situación exposta no anterior parágrafo.
TÍTULO VI
Dos recursos económicos
do Colexio
Artigo 49º.-Recursos ordinarios.
Constituirán recursos ordinarios do Colexio:
1. Os rendementos de calquera natureza que poidan producir os bens ou dereitos que integran o patrimonio colexial.
2. Os dereitos de incorporación ao Colexio.
3. Os dereitos polos informes que presente a Xunta de Goberno e as regulacións de honorarios xudiciais e extraxudiciais, así como os ditames ou resolucións que se lle soliciten.
4. Os dereitos por validación de poderes e polas intervencións profesionais noutros asuntos.
5. O importe das cotas ordinarias e extraordinarias, derramas e pólizas colexiais.
6. Os dereitos por expedición de certificados.
7. Calquera outro concepto que legalmente proceda.
Artigo 50º.-Recursos extraordinarios.
Constituirán os recursos extraordinarios do Colexio:
1. As subvencións ou donativos concedidos polo Estado, as corporacións oficiais, entidades ou particulares.
2. Os bens mobles de calquera clase que por herdanza ou por outro título pasen a formar parte do patrimonio corporativo.
3. As cantidades que por calquera concepto corresponda percibir ao Colexio cando administre, en cumprimento dalgún encargo temporal ou perpetuo, cultural ou benéfico, uns bens ou rendas determinados.
4. Os xuros e rendas dos distintos elementos do patrimonio colexial.
5. Calquera outro concepto que legalmente proceda.
TÍTULO VII
Do persoal e do funcionamento administrativo
do Colexio
Artigo 51º.-Expedientes, actos e comunicacións.
A actividade do Colexio axustarase, no non previsto nestes estatutos, ao disposto nas leis administrativas
ou laborais segundo a natureza dos asuntos desenvolvidos.
As convocatorias, circulares e toda clase de notificacións e comunicacións colexiais poderanse practicar por medios telemáticos, fax ou correo electrónico ao enderezo que o colexiado facilite ao Colexio.
Exclúese do anterior as notificacións de resolucións recaídas en expedientes disciplinarios ou sancionadores que deberán seguir o procedemento previsto nos presentes estatutos.
Artigo 52º.-Do secretario técnico ou xerente do Colexio e do persoal administrativo auxiliar.
O Colexio de Economistas poderá contar cos servizos dun secretario técnico ou xerente, que organizará administrativamente o Colexio e terá as funcións e competencias que a Xunta de Goberno determine ou delegue, agás a competencia para resolver expedientes disciplinarios.
A Xunta de Goberno procederá á designación dos empregados administrativos, auxiliares ou subalternos que sexan necesarios para a boa marcha do Colexio.
TÍTULO VIII
Da disolución e liquidación do Colexio
Artigo 53º.-Disolución.
O Colexio poderá disolverse por vontade dos seus membros, por cumprimento do fin para o que foi constituído, por non poder cumprir tal fin ou por sentenza xudicial firme.
Para que o Colexio de Economistas de Ourense sexa disolto por vontade dos seus membros, será necesario que o acordo de disolución sexa adoptado pola Asemblea Xeral Extraordinaria convocada para tal efecto e que reúna o voto favorable, en votación secreta, das catro quintas partes dos seus membros.
Acordada a disolución do Colexio, a Xunta de Goberno, incrementada en tres colexiados dos máis antigos, converterase en comisión liquidadora e como tal procederá a reclamar todas as cantidades que tivese pendentes de cobro, a pagar o que se deba e a realizar os bens que existan no seu patrimonio.
Artigo 54º.-Liquidación.
Practicadas as anteriores operacións, no suposto de que quedasen cantidades no activo do Colexio, serán repartidas pola comisión liquidadora, entre todos os seus membros dados de alta nese momento e en proporción aos seus anos de antigüidade.
Todo o anterior sen prexuízo de que a propia Asemblea Xeral Extraordinaria acorde destinar total ou parcialmente o remanente a fins sociais.
TÍTULO IX
Do Regulamento do réxime interior
Artigo 55º.-Normativa colexial interior.
O Regulamento de réxime interior do Colexio estará constituído por aquelas disposicións xerais que,
con tal rango, sexan aprobadas polos órganos colexiais en desenvolvemento dos presentes estatutos, en canto a quendas de actuación profesional, incompatibilidades, segredo profesional, sociedades profesionais, normativas profesionais e de carácter deontolóxico, constitución e funcionamento dos distintos órganos e servizos colexiais.
TÍTULO X
Da función disciplinaria
Artigo 56º.-Ámbito.
Con independencia de que poidan incorrer noutras responsabilidades, os economistas están suxeitos á facultade disciplinaria do Colexio para aqueles actos ou omisións previstos como faltas nos presentes estatutos e no caso de infracción dos seus deberes profesionais.
O exercicio da facultade disciplinaria corresponderá á Xunta de Goberno do Colexio e será aplicable só se previamente se forma o expediente correspondente.
Artigo 57º.-Órganos competentes para sancionar.
A Xunta de Goberno e, no seu nome, o decano do Colexio, sancionará as faltas leves, logo de audiencia ou descargo do inculpado.
As faltas graves e moi graves serán sancionadas pola Xunta de Goberno, logo de apertura do correspondente expediente.
O procedemento para a exixencia da responsabilidade disciplinaria seguirá os trámites establecidos no R.D. 1398/1993, do 4 de agosto, polo que se regula o procedemento para o exercicio da potestade sancionadora, e supletoriamente polas normas contidas na Lei 30/1992, sendo o ordinario o que se seguirá para infraccións graves ou moi graves e o simplificado para infraccións leves.
Sen prexuízo do anterior, a Xunta de Goberno poderá aprobar un regulamento de réxime interno de procedemento para o exercicio da potestade disciplinaria, que de ser o caso substitúa os anteriores.
Artigo 58º.-Sancións a membros da Xunta de Goberno.
A facultade disciplinaria en relación cos membros da Xunta de Goberno do Colexio corresponderá ao Consello Xeral de Colexios de Economistas de España, en virtude do artigo 3.1º j) do seu propio estatuto, aprobado por R.D. 1/1998, do 9 de xaneiro.
Artigo 59º.-Adopcións de sancións por faltas moi graves.
O acordo de suspensión por máis de seis meses tomarao exclusivamente a Xunta de Goberno mediante votación secreta e coa conformidade das dúas terceiras partes dos seus membros.
A esta sesión estarán obrigados a asistir todos os compoñentes da xunta. O membro que, sen causa xustificada, non asistise, deixará de pertencer ao órgano reitor do Colexio, sen que poida ser nomeado de novo na elección que se celebre para cubrir a súa vacante.
Artigo 60º.-Procedemento.
O Decano e a Xunta de Goberno, como órganos competentes para o exercicio da función disciplinaria, ateranse ás normas seguintes.
Estenderase á sanción de infracción de deberes profesionais ou normas de conduta en canto afecten á profesión.
Declararanse, logo de formación do conseguinte expediente, de acordo cos trámites do procedemento disciplinario.
Artigo 61º.-Clasificación de faltas.
As faltas que poidan comportar sancións disciplinarias clasifícanse en leves, graves e moi graves.
Artigo 62º.-Faltas leves.
Terán a consideración de faltas leves:
1. A falta de respecto aos membros da Xunta de Goberno no exercicio das súas funcións, cando non constitúa falta grave ou moi grave.
2. A simple inobservancia leve no cumprimento das normas estatutarias.
3. As infraccións leves aos deberes que a profesión impón.
4. Os actos enumerados no artigo seguinte se non revestisen entidade suficiente para ser considerados como graves.
Artigo 63º.-Faltas graves.
Terán a consideración de faltas graves:
1. O incumprimento grave das normas estatutarias ou dos acordos adoptados polo Colexio, cando non constitúa falta de entidade superior.
2. A falta de respecto, por acción e omisión aos compoñentes da Xunta de Goberno, cando estes actúen no exercicio das súas funcións.
3. A competencia desleal.
4. Os actos de desconsideración manifesta cara aos compañeiros no exercicio da actividade profesional.
5. Os actos e as omisións descritos nos catro primeiros puntos do artigo seguinte, se non revestisen entidade suficiente para ser considerados como moi graves.
6. A comisión de tres faltas leves no período dun ano.
Artigo 64º.-Faltas moi graves.
Terán a consideración de faltas moi graves:
1. A prestación de servizos profesionais con incumprimento dos requisitos enumerados nos presentes estatutos e calquera outra infracción que nestes teña a cualificación de falta moi grave.
2. Os actos e as omisións que constitúan ofensa grave á dignidade da profesión ou ás regras éticas que a rexen.
3. O atentado contra a dignidade e o honor dos compañeiros que constitúan a Xunta de Goberno cando estes actúen no exercicio das súas funcións e contra a dos demais compañeiros con motivo do exercicio profesional.
4. A realización de actividades e a constitución ou pertenza a asociacións que teñan como fin ou que realicen funcións propias do Colexio.
5. A infracción das disposicións e as prohibicións en materia de incompatibilidades.
6. O encubrimento do intrusismo profesional.
7. A comisión de delitos dolosos, en calquera grao de participación, como consecuencia do exercicio profesional.
8. A condena en sentenza firme por feito gravemente ofensivo.
9. A comisión de infraccións que polo seu número ou gravidade resultasen moralmente incompatibles co exercicio profesional.
10. A comisión de tres faltas graves no período dun ano.
Artigo 65º.-Cadro de sancións.
Imporanse como medidas correctoras as seguintes:
1. Apercibimento por escrito.
2. Amoestación privada.
3. Amoestación pública interna.
4. Multa.
5. Suspensión no exercicio profesional por un prazo non superior a dous anos.
6. Expulsión do Colexio.
Estas sancións imporanse segundo a normativa seguinte:
a) Para faltas leves:
a. Apercibimento por escrito.
b. Amoestación privada.
b) Para faltas graves:
a. Suspensión no exercicio da profesión por un prazo non superior a tres meses.
b. Amoestación pública interna.
c. Multa.
c) Para faltas moi graves:
a. Suspensión no exercicio da profesión por un prazo superior a tres meses e non superior a dous anos, de tratarse das faltas detalladas nos puntos 1, 2, 3, 4, 6, 7 e 10 do artigo 64º.
b. Expulsión do Colexio nos casos recollidos no resto dos puntos do citado artigo.
c. Multa.
Artigo 66º.-Notificación aos afectados.
A imposición das sancións notificaranse pola Secretaría e serán recorribles en alzada ante o Consello Xeral de Colexios de Economistas de España.
Artigo 67º.-Inscrición nos expedientes.
As sancións disciplinarias que os tribunais ordinarios poidan impoñer aos colexiados faranse constar nos expedientes persoais destes, agás cando a Xunta de Goberno, non o considerase procedente. As sancións disciplinarias corporativas faranse constar sempre no expediente do colexiado.
Artigo 68º.-Prescrición.
As faltas determinantes de sanción disciplinaria colexial prescribirán aos tres meses as leves; ao ano, se fosen graves, e aos dous anos, se fosen moi graves, contados a partir dos feitos que as motivaron.
Artigo 69º.-Rehabilitación.
Os sancionados poderán solicitar a súa rehabilitación coa conseguinte cancelación da nota do seu expediente persoal nos prazos seguintes, contado desde o cumprimento da sanción:
* Aos seis meses, en caso de faltas leves.
* Aos dous anos, se a falta é grave.
* Aos catro anos, se a falta fose moi grave.
* Cinco anos, se a sanción consistise na expulsión.
A rehabilitación solicitarase á Xunta de Goberno do Colexio. No derradeiro caso o interesado achegará probas de rectificación da conduta para que poidan ser apreciadas ponderadamente polos compañeiros que a teñan que xulgar en calquera dos trámites no ámbito corporativo.
Os trámites de rehabilitación levaranse a cabo da mesma maneira cós de axuizamento e sanción das faltas, e serán susceptibles dos mesmos recursos.
Do mesmo xeito, a Xunta de Goberno de Colexio remitirá ao Consello Xeral de Colexios de Economistas de España copia da resolución dos acordos tomados nos expedientes de rehabilitación.
TÍTULO XI
Do réxime xurídico dos acordos sometidos
a dereito administrativo e a súa impugnación
Artigo 70º
Os acordos da Asemblea Xeral e da Xunta de Goberno do Colexio e as decisións do decano e demais membros da Xunta de Goberno serán de contado executivos, agás que o propio acordo estableza outra cousa ou se trate de materia disciplinaria.
Os acordos que lles deban ser notificados persoalmente aos colexiados, referidos a calquera materia, incluída a disciplinaria, poderán selo ao enderezo profesional que comunicasen ao Colexio. Se non puidese ser efectuada a notificación nos termos previstos nos números 1º e 2º do artigo 59 da Lei 30/1992, a entrega poderá realizala un empregado do Colexio, con suxeición ao establecido nos números 2º e 3º do dito precepto; e se tampouco así puidese efectuarse a notificación, entenderase realizada aos quince días da súa colocación no taboleiro de anuncios do Colexio, que poderá facerse na forma prevista no artigo 61 da citada lei.
Artigo 71º
Son nulos de pleno dereito os actos dos órganos colexiais que incorran nalgún dos supostos que establece o artigo 62 da Lei 30/1992.
Son anulables os actos dos órganos colexiais que incorran nos supostos establecidos no artigo 63 da citada lei.
Artigo 72º
As persoas con interese lexítimo poderán formular recurso ordinario ante o Consello Xeral de Colexios de Economistas de España, contra os acordos da Xunta de Goberno e da Asemblea Xeral do Colexio de Economistas de Ourense, dentro do prazo dun mes desde a súa publicación, ou se é o caso, notificación aos colexiados ou persoas a que afecte.
O recurso presentarase ante a Xunta de Goberno, que deberá elevalo, cos seus antecedentes e o informe que proceda, ao Consello dentro dos quince días seguintes á data de presentación, agás que de oficio repoña o seu propio acordo no dito prazo. O Consello, tras os informes que estime pertinentes, deberá ditar resolución expresa dentro dos tres meses seguintes á súa interposición, entendéndose que, en caso de silencio, será denegado. O recorrente poderá solicitar a suspensión do acordo recorrido e o Consello poderá acordala ou denegala de xeito motivado.
Artigo 73º
A Xunta de Goberno tamén poderá recorrer os acordos da Asemblea Xeral ante o Consello Xeral de Colexios de Economistas de España, no prazo dun mes desde a súa adopción.
Se a Xunta de Goberno entendese que o acordo obxecto de recurso é nulo de pleno dereito ou gravemente prexudicial para os intereses do Colexio, poderá solicitar a suspensión do acordo recorrido e o Consello acordala ou denegala de xeito motivado.
Artigo 74º
Os actos emanados da Asemblea Xeral e da Xunta de Goberno do Colexio, en canto que están suxeitos a dereito administrativo, unha vez esgotados os recursos corporativos, serán directamente susceptibles de recurso ante a xurisdición contencioso-administrativa.
Artigo 75º
Os prazos establecidos nos presentes estatutos expresados en días, entenderanse referidos a días hábiles, agás que expresamente se diga outra cousa.
A Lei de réxime xurídico das administracións públicas e do procedemento administrativo común aplicarase a cantos actos dos órganos colexiais supoñan exercicio de potestades administrativas. En todo caso, esta lei terá carácter supletorio para o non previsto nestes estatutos.
TÍTULO XII
En todo o non previsto nos presentes estatutos, será de aplicación o previsto no Estatuto profesional de economistas e de profesores e peritos mercantís, nos estatutos do Consello Xeral de Colexios de Economistas de España e, na Lei de réxime xurídico das administracións públicas e do procedemento administrativo común, que se aplicará a cantos actos dos órganos colexiais supoñan exercicio de potestades administrativas.
Disposición derradeiras
Primeira.-Os presentes estatutos entrarán en vigor unha vez aprobados pola asemblea constituínte do Colexio de Economistas de Ourense, no prazo esta
blecido na orde publicada no Diario Oficial de Galicia.
Segunda.-A Xunta de Goberno comunicará ás consellerías correspondentes da Xunta de Galicia:
a) O texto dos presentes estatutos para que, logo de cualificación da súa legalidade, sexan inscritos e publicados no Diario Oficial de Galicia.
b) As persoas que integran a Xunta de Goberno e que ocupan os diferentes cargos.
Disposición transitoria
Única.-O mandato da Xunta de Goberno elixida na asemblea constituínte serao ata o derradeiro trimestre de 2008, co fin de adecuar a duración dos mandatos ao establecido nos presentes estatutos.